ROMÂNIA 
JUDEŢUL TIMIŞ
MUNICIPIUL TIMIŞOARA
PRIMĂRIA
DIRECŢIA EDILITARĂ
SERVICIUL ADMINISTRARE MEDIU URBAN

STUDIU DE OPORTUNITATE

STUDIU PRIVIND STABILIREA SOLUŢIEI REFERITOARE LA  
CONCESIONAREA SERVICIILOR PUBLICE DE SALUBRIZARE
ÎN MUNICIPIUL TIMIŞOARA

2006

CUPRINS

CAPITOLUL 1

DATE GENERALE

1.1.Denumirea studiului
1.2.Elaborator
1.3.Autoritatea contractantă
1.4.Obiectivul studiului
1.5.Cadrul legal

CAPITOLUL 2

SERVICII  DE SALUBRIZARE

2.1. Prezentarea situaţiei actuale
2.2. Organizarea serviciilor de salubrizare
2.3. Desfăşurarea şi descrierea serviciilor de salubrizare
2.4. Fundamentarea necesităţii şi oportunităţii concesionării serviciilor
       de salubrizare    
2.5. Motivaţia economico-financiară, socială şi de mediu
2.6. Investiţii necesare pentru modernizarea şi dezvoltarea serviciilor de   
       salubrizare

CAPITOLUL 3

3.1.Concluzii şi recomandări

CAPITOLUL 1

DATE GENERALE

1.1.	Denumirea studiului

STUDIU PRIVIND STABILIREA SOLUŢIEI REFERITOARE LA DELEGAREA
SERVICIILOR PUBLICE DE SALUBRIZARE PRIN CONCESIUNE 

1.2.	Elaborator

DIRECŢIA EDILITARĂ - SERVICIUL ADMINISTRARE MEDIU URBAN

1.3.	Autoritatea contractantă

Consiliul local al Municipiului Timişoara. 

1.4. Obiectivul studiului

Prezentul studiu are ca obiectiv stabilirea soluţiei privind delegarea gestiunii serviciilor publice de salubrizare prin concesiune

1.5. Cadrul legal

Acest studiu este realizat în conformitate cu prevederile legale cuprinse în Hotărârea de Guvern 346/2004 pentru aprobarea Regulamentului cadru de delegare a gestiunii serviciilor publice de salubrizare a localităţilor prin concesiune,  ale  Legii nr. 219/1998  privind  regimul  concesiunilor, ale Hotărârii Guvernului nr. 216/1999 pentru aprobarea Normelor metodologice - cadru de aplicare a Legii nr. 219/1998 privind regimul concesiunilor, ale Ordonanţei Guvernului nr. 87/2001 privind serviciile publice de salubrizare a localităţilor, aprobata cu modificări prin Legea nr. 139/2002. 
S-a ţinut cont, de asemenea, de prevederile legale din Regulamentul -  cadru de organizare şi funcţionare a serviciilor publice de salubrizare, aprobat prin HG nr. 433/2004 .

Legislaţia română cuprinde o serie de acte normative ce conţin prevederi referitoare la serviciile publice de salubrizare, necesare a fi cunoscute şi aplicate, după cum urmează:

1	Legea 215/2001 a Administraţiei Publice Locale şi Legea 216/2002 privind modificarea art. 1. din legea anterioară;
2	Ordonanţa Guvernului 87/2001 privind serviciile publice de salubrizare a localităţilor, aprobată prin Legea 139/2002;
3	Legea 326/2001 privind Serviciile Publice de Gospodărie Comunală;
4	Ordonanţa de Urgenţă a Guvernului nr. 9/2002 pentru modificarea Legii nr. 326/2001;
5	Ordonanţa Guvernului nr. 71/2002 privind organizarea şi funcţionarea serviciilor publice de administrare a domeniului public şi privat de interes local aprobată cu modificări prin Legea nr. 3/2003;
6	Ordonanţa Guvernului nr. 21/2002 privind gospodărirea localităţilor urbane şi rurale;
7	Hotărârea Guvernului nr. 373/2002 pentru înfiinţarea şi organizarea Autorităţii Naţionale de Reglementare pentru Serviciile Publice de Gospodărire Comunală (A.N.R.S.C.);
8	Hotărârea Guvernului nr. 437/2004 pentru modificarea Hotărârii Guvernului nr. 373/2002 publicată în Monitorul Oficial nr. 310/07.04.2004;
9	Ordonanţa de Urgenţă a Guvernului nr. 195/2005 privind protecţia mediului;
10	Hotărârea de Guvern 1097/2001 privind constituirea Comitetului Interministerial pentru coordonarea integrării domeniului mediului la politicile şi strategiile sectoriale la nivel naţional;
11	Ordinul 761/2003 al M.A.P.A.P.M. privind reorganizarea Gărzii de Mediu; 
12	Ordinul 536/1997 al Ministrului Sănătăţii, pentru aprobarea Normelor de igienă şi a recomandărilor privind modul de viaţă al populaţiei;
13	Legea 98/1994 privind stabilirea şi sancţionarea contravenţiilor la normele legale de igienă şi sănătate publică;
14	Ordinul comun al Ministerului Industriilor şi Resurselor 285/2001 şi al Ministerului Administraţiei Publice 503/201 pentru aprobarea Normelor privind procedura de acordare, prelungire a autorizaţiilor de colectare, valorificare şi anulare a autorizaţiilor de colectare şi valorificare a deşeurilor;

15	Hotărârea de Guvern nr. 433/22.04.2004 privind aprobarea Regulamentului cadru de organizare şi funcţionare a serviciilor publice de salubrizare;
16	Legea 100/26.05.1998 privind asistenţa de sănătate publică;
17	Legea nr. 538/11.10.2001 privind aprobarea Ordonanţei de Urgenţă a Guvernului nr. 61/2001 privind modificarea Legii Sanitar veterinare nr. 60/1974.
18	Legea nr. 374/11.06.2002 privind aprobarea Ordonanţei de Urgenţă a Guvernului nr. 90/2000 privind modificarea Legii Sanitare Veterinare nr. 60/1974. 
19	Ordinul nr. 140/2003 al ministrului administraţiei publice pentru aprobarea Regulamentului privind acordarea licenţelor şi a autorizaţiilor în sectorul serviciilor publice de gospodărie comunală, condiţiile de suspendare, de retragere a sau de modificare a acestora;
20	Ordonanţa Guvernului nr. 65/28.08.2003 pentru modificarea Legii Serviciilor publice de gospodărire comunală nr. 326/2001;
21	Ordonanţa Guvernului nr. 34 privind modificarea şi completarea unor dispoziţii legale privind serviciile publice de gospodărie comunală, publicată în Monitorul Oficial nr. 91 din 31 ianuarie 2004;
22	HG nr. 955/2004 pentru aprobarea reglementărilor – cadru de aplicare a OG nr.71/2002, privind organizarea şi funcţionarea serviciilor publice de administrare a domeniului public şi privat de interes local.

În continuare se vor analiza activităţile care fac obiectul  serviciul public de salubrizare, aşa cum sunt enumerate în art. 4 din Ordonanţa Guvernului nr. 87/2001, aprobată cu modificări prin Legea nr. 139/2003.

CAPITOLUL 2

SERVICII DE SALUBRIZARE

2.1. Prezentarea situaţiei actuale

Serviciul de salubrizare al municipiului Timişoara cuprinde, în principal, următoarele activităţi: 
1	Salubrizarea stradală - Salubrizarea penetraţiilor şi principalelor artere de circulaţie în municipiul Timişoara;
2	Salubrizarea stradală - Igienizarea şi salubrizarea  perimetrelor cartierelor: I.I. de la Brad, Calea Aradului Est-Vest, Mircea cel Bătrân, Matei Basarab, Bucovina, Circumvalaţiunii, Zona Bogdăneştilor;
3	Colectarea deşeurilor menajere;
4	Salubrizarea şi deszăpezirea Complexului Studenţesc;
5	Salubrizarea şi deszăpezirea staţiilor mijloacelor de transport în comun;
6	Încărcat, transportat şi descărcat deşeuri solide depozitate neautorizat pe domeniul public şi nivelat teren cu utilaj pe şenile;
7	Colectarea şi transportul deşeurilor vegetale de pe raza municipiului Timişoara;
8	Colectarea, transportul şi depozitarea deşeurilor menajere de la utilizatorii casnici – persoane fizice şi asociaţiile de proprietari/locatari, agenţi economici şi instituţii publice.

Activitatea de colectare, transport şi depozitare a deşeurilor menajere de la utilizatorii casnici – persoane fizice şi asociaţiile de proprietari/locatari, agenţi economici şi instituţii publice, activitatea de încărcat, transportat şi descărcat deşeuri solide depozitate neautorizat pe domeniul public şi nivelat teren cu utilaj pe şenile şi cca. 60% din activitatea de salubrizare a căilor publice din municipiul Timişoara, se efectuează de societatea mixtă public-privată, româno – germană SC RETIM ECOLOGIC SERVICE SA, societate la care  Consiliul Local al municipiului Timişoara este acţionar. 

Un procent de 40% din activitatea de Salubrizare a căilor publice, respectiv, străzile din cartierele din partea de nord a municipiului Timişoara şi activităţile de  salubrizare şi deszăpezire a Complexului Studenţesc, salubrizarea şi deszăpezirea staţiilor mijloacelor de transport în comun şi colectarea şi transportul deşeurilor vegetale de pe raza municipiului Timişoara, se prestează de SC RSG SA, societate privată . 

Aceste activităţi, cu excepţia activităţii de colectare, transport şi depozitare a deşeurilor menajere de la utilizatorii casnici, agenţi economici şi instituţii publice, se prestează de către cele două societăţi pe baza contractelor de prestării servicii încheiate cu Consiliul Local al Municipiului Timişoara, în urma licitaţiilor deschise organizate conform OG. nr. 60/2001, privind achiziţiile publice, aprobată prin Legea 212/2002.

2.2. Organizarea serviciilor de salubrizare

A.	Salubrizarea stradală 

În prezent, această activitate se derulează în baza contractelor de prestări servicii încheiate cu 2 societăţi comerciale:
1.	SC RETIM ECOLOGIC SERVICE SA 
2.	SC RSG SA 

    B. Colectarea deşeurilor menajere 

Această activitate este derulată în exclusivitate de SC RETIM ECOLOGIC SERVICE SA, care are încheiate contracte pentru prestarea serviciilor de colectare, transport şi depozitare a deşeurilor menajere, cu utilizatorii casnici – persoane fizice şi asociaţiile de proprietari/ locatari,  agenţi economici şi instituţii publice. 

2.3. Desfăşurarea şi descrierea serviciilor de salubrizare

A. Salubrizarea stradală - Serviciul de salubrizare stradală se desfăşoară în scopul aducerii domeniului public - străzi, trotuare, zone pietonale, pieţe publice, locuri de parcare, precum şi  al suprafeţelor anexe ale spaţiilor de circulaţie în stare de curăţenie şi se realizează conform graficelor  cu frecvenţa de execuţie, prin efectuarea următoarelor activităţi:  
a)	măturatul manual şi mecanic a străzilor;
b)	întreţinerea curăţeniei străzilor;
c)	spălatul manual şi mecanic a străzilor;
d)	stropitul mecanic a străzilor;
e)	curăţirea manuală a rigolelor prin răzuire;
f)	încărcat şi transportat deşeurilor stradale. 
g)	preluat deşeuri la rampă

Municipiul Timişoara are o suprafaţă de 13.100 ha şi o infrastructură stradală formată din 971 de străzi din care se salubrizează manual şi mecanic 575 de străzi.
Activitatea de măturat mecanic străzi, în municipiul Timişoara, se desfăşoară numai în schimbul III, începând cu străzile şi bulevardele din zona centrală şi se continuă cu penetraţiile şi străzile periferice, pe 7 trasee de măturat care cuprind un număr de 165 de străzi  cu o suprafaţă de 765 000 mp.
Celelalte activităţi specifice se desfăşoară în schimbul I conform graficelor cu frecvenţa de execuţie stabilită pe străzile programate.

Salubrizarea stradală 

Descrierea activităţilor de salubrizare stradală 

Măturat mecanic străzi – Activitatea se desfăşoară pe toată durata anului,  de regulă pe timpul nopţii, în condiţii de circulaţie redusă, excepţie făcând perioadele când carosabilul este acoperit cu zăpadă. Operaţiunea constă în măturarea mecanizată cu maşini specializate echipate cu perii cilindrice şi/sau circulare şi se execută în zonele şi pe străzile stabilite de beneficiar conform graficului stabilit de acesta. Deşeurile rezultate din această activitate se transportă şi se depozitează la depozitul de deşeuri. 
Suprafaţa care se recepţionează se determină înmulţind lungimea străzii cu lăţimea minimă de măturat. 

Măturat manual străzi – Măturatul manual constă în măturatul  rigolelor stradale, pe fiecare parte a străzii, pe o  lăţime de 2,2 m, măturatul parcărilor amenajate de-a lungul străzilor, adunarea diferitelor obiecte aruncate pe străzi, trotuare, parcări şi alte suprafeţe, concomitent cu golirea coşurilor stradale. Deşeurile rezultate se depun  în saci de polietilenă care se colectează şi se transportă până sfârşitul programului de lucru la depozitul de deşeuri.
Operatorii sunt dotaţi cu echipamente de lucru şi protecţie în conformitate cu normele specifice activităţii, echipamente, inscripţionate cu numele operatorului. 
Suprafaţa care se recepţionează se determină înmulţind lungimea străzii cu lăţimea suprafeţei efectiv măturate. 

Întreţinerea curăţeniei pe carosabil şi  trotuare - Lucrarea se desfăşoară în cursul zilei şi constă din întreţinerea suprafeţelor salubrizate, prin strângerea hârtiilor, a ambalajelor, crengilor şi altor materiale aruncate ocazional pe stradă, pe trotuare şi alveolele aferente, parcări sau alte suprafeţe, inclusiv golirea coşurilor de hârtii. 
Deşeurile  adunate se colectează şi se transportă  la depozitul de deşeuri.
Suprafaţa care se recepţionează se determină înmulţind lungimea străzii cu lăţimea suprafeţelor întreţinute. 

Spălatul şi stropitul mecanic – Lucrarea constă, în spălatul rigolelor stradale şi a trotuarelor cu autocisterna, cu furtunul cu jet puternic de apă, după executarea măturatului, având ca scop îndepărtarea stratului de praf sau noroi adunat la rigolele carosabilului sau pe trotuare, după ploile torenţiale de vară. Se evită stropirea pereţilor imobilelor care mărginesc suprafeţele spălate, vitrinele sau alte dotări. Stropitul se execută la solicitarea beneficiarului în scopul evitării formării prafului pe suprafeţe salubrizate în prealabil. 
Suprafaţa care se recepţionează se determină înmulţind lungimea străzii cu lăţimea suprafeţelor efectiv spălate/stropite.

Ras manual la rigolă – Lucrarea se efectuează ori de câte ori este necesar, pe toată durata anului (făcând excepţie perioada în care carosabilul este acoperit cu zăpadă sau gheaţă) şi se execută cu razul sau lopata; pământul rezultat din răzuire se strânge în grămezi, se mătură suprafeţele răzuite şi activitatea se continuă cu transportul deşeurilor la depozitul de deşeuri 
Suprafaţa admisă la plată se determină înmulţind lungimea străzii cu lăţimea suprafeţei efectiv curăţate.

Transportul deşeurilor stradale - Deşeurile provenite din activităţile de salubrizare se colectează şi se transportă cu mijloace specifice şi se depozitează la depozitul de deşeuri. 
Transportul deşeuri stradale se realizează cu utilaje specifice,de tipul autocompactoare sau  remorci basculante prevăzute cu prelată pentru a evita  răspândirea deşeurilor pe timpul transportului. 
Cantitatea transportată se determină în funcţie de  volumul benei de încărcare şi se exprimă în mc.  
Pentru a asigura o stare de salubritate corespunzătoare a carosabilului străzilor, pe trotuare şi în zonele pietonale, activităţile de salubrizare se desfăşoară cu o frecvenţă stabilită funcţie de circulaţia pietonală şi rutieră, astfel :      
-	zilnic 
-	de 2ori /săptămână
-	de 3 ori /săptămână

B.	Colectarea deşeurilor menajere 

Principalii utilizatorii ai acestui serviciu sunt utilizatorii casnici – persoane fizice şi asociaţiile de proprietari/ locatari,  agenţii economici şi instituţiile publice.

Prestarea acestui serviciu se realizează în prezent cu un număr de: 50 operatori şi cu un număr de 22 utilaje specifice de colectare (autocompactoare) de diferite capacităţi.                                       

Frecvenţa de colectare este stabilită astfel:
                                        - o dată pe săptămână de la gospodăriile individuale 
                                        - de două ori pe săptămână de la asociaţiile de proprietari 
                                        - conform contractelor în cazul agenţilor economici, instituţiilor publice – spitale , grădiniţe, şcoli şi pieţe agroalimentare.

Serviciul se desfăşoară pe bază de contracte încheiate între operatorul de servicii de salubrizare SC Retim SA şi utilizatorii casnici – persoane fizice şi asociaţiile de proprietari/ locatari,  agenţi economici şi instituţii publice.
În contract sunt stipulate următoarele elemente:
1	serviciul prestat
2	zilele de colectare  
3	tariful unitar pentru serviciile prestate
4	obligaţiile prestatorului
5	obligaţiile beneficiarului
6	modalităţi şi condiţii de plată 
7	durata contractului
8	soluţionarea litigiilor

Precolectarea deşeurilor menajere la nivelul utilizatorilor se realizează în recipiente de tip europubelă cu capacitatea de 120l şi 240l, dar şi în recipiente atipice(butoaie din plastic sau metal, diverse lăzi, găleţi, etc) în cazul gospodăriilor individuale situate în mai toate zonele de case din cartierele municipiului ex. Mehala, Ronaţ, Iosefin, Elisabetin, Freidorf, Kuncz, Ciarda Roşie, Ghiroda Nouă, etc.   

La nivelul utilizatorilor asociaţii de proprietari/locatari şi agenţi economici se constată, că numărul de recipiente de precolectare este insuficient în raport cu cantitatea de deşeuri generată şi în raport cu ritmul de colectare, ceea ce duce la depozitarea deşeurilor şi în jurul locaţiilor pe care sunt amplasate recipientele, situaţie care creează un aspect insalubru în majoritatea zonelor de blocuri de locuinţe.  

Deşeurilor menajere generate de toţi utilizatorii şi cele asimilabile acestora ce provin din industrie, comerţ, sectorul public şi administrativ se colectează amestecat, se transportă şi se depozitează la depozitul de deşeuri de la Parţa – Şag situat la o distanţă de 7 km de Timişoara la intersecţia DN5 cu DJ57.

Anual se colectează de la toţi utilizatorii şi se depozitează la depozitul de deşeuri cca. 680.000 mc de deşeuri, fără o separare la sursă a materialelor reciclabile(hârtie şi carton, plastic - PET, ambalaje de sticlă, etc.) deşi, potenţialul de astfel de materiale reciclabile existente în volumul de deşeuri este apreciabil şi în creştere, iar oportunităţile de valorificare a acestora pe piaţa materialelor reciclabile este favorabilă. Necolectarea separată a deşeurilor reciclabile reprezintă o pierdere de materiale şi energie pentru economie în general şi este necesară implementarea unor sisteme de colectare separată a tipurilor de deşeuri menţionate mai sus.

Colectarea şi transportul deşeurilor menajere de la populaţie şi agenţii economici, datorită impactului asupra mediului, a disconfortului pe care deşeurile îl creează  asupra populaţiei, se impune, ca activitatea să se desfăşoare cu o anumită ritmicitate şi cu respectarea legislaţiei specifice, asigurând eliminarea fenomenelor de deteriorare a calităţii mediului, echilibrul ecologic şi de calitate a vieţii. 

Pentru realizarea acestei activităţi, trebuie formulate strategii privind:

•	asigurarea recipientelor de precolectare;
•	asigurarea capacităţii de transport şi optimizarea rutelor de colectare;
•	colectarea separată a deşeurilor reciclabile de la utilizatori.

a.	Recipiente de precolectare

Prima etapă în desfăşurarea acestei activităţi o presupune alegerea şi determinarea de către operator a tipului şi numărului de recipiente standardizate necesare pentru precolectarea deşeurilor, corelate cu numărul de utilizatori şi ritmicitatea de colectare. 

În funcţie de cantitatea de deşeuri generată şi frecvenţa de colectare stabilită de operator se determină  numărul de persoane ce vor utiliza un recipient de colectare.

Recipientele  asigurate de operator trebuie să asigure protecţia mediului  şi igiena la locul de amplasare prin etanşeitate, aspect şi mobilitate de manevrare. 

b. Asigurarea capacităţii de transport şi optimizarea rutelor de colectare
 
Un program complet de modernizare şi eficientizare a serviciului de colectare şi  transport a deşeurilor menajere, presupune asigurarea de operator a unei dotări tehnice cu autovehicule de generaţie nouă, cu capacitate şi productivitate ridicată. 

Trebuie astfel stabilită o planificare judicioasă a parcului auto pentru asigurarea  colectării şi transportului deşeurilor generate de producătorii de deşeuri în concordanţă cu prevederile contractuale şi cu frecvenţa de colectare stabilită prin graficele elaborate.
  
Pentru aceasta, periodic, în funcţie de volumul transportat şi norma de timp stabilită (prin cronometrare) se determină norma de producţie (numărul de curse pe zi), care să asigure eficienţa economică a fiecărui utilaj.

În funcţie de cantitatea deşeurilor şi de ritmicitatea de colectare stabilită pe categorii de utilizatori, se stabilesc graficele de colectare a deşeurilor şi se optimizează rutele de colectare a fiecărui utilaj aflat în exploatare. 

Un accent deosebit este pus pe exigenţa controlului privind respectarea graficelor precum şi readaptarea lor în funcţie de anotimp (perioada curăţeniei generale în curţi şi în jurul blocurilor, anotimpul zarzavaturilor, a pepenilor etc.) sau de modificarea structurii utilizatorilor serviciului din  zonele de deservire. 

O permanentă preocupare este controlul exigent la plecarea în cursă şi înapoierea în garaj privind starea tehnică, dotarea cu scule şi anexele necesare executării activităţii (scule pentru curăţire, truse sanitare, echipament de lucru şi protecţie etc.) Controlul se execută de personal de specialitate (şef atelier mecanic,şef de secţie). 

Totodată se urmăreşte realizarea unei evidenţe exacte a activităţii zilnice a fiecărui autovehicul (ore lucru, foi de parcurs, bonuri de transport, km, numărul de curse, consumuri de carburant, lubrifiant etc.) centralizată pe lună. 

c.	Colectarea separată a deşeurilor reciclabile de la utilizatori

Potrivit legislaţiei specifice în domeniu, autorităţile administraţiei publice locale sunt obligate să asigure salubrizarea localităţilor prin: colectarea, transportul, tratarea, valorificarea şi eliminarea finală a deşeurilor, inclusiv implementarea etapizată a colectării separate a deşeurilor reciclabile de la populaţie.

În prezent, în municipiul Timişoara deşeurile generate de utilizatori se colectează amestecat
în recipiente standardizate, tip europubele cu capacitatea de la 120l; 240l; containere de 1,1mc etc.

Pentru colectarea separată a unor materiale reciclabile, Consiliul Local al municipiului Timişoara  a aprobat în anul 2003 un număr de 37 de locaţii în vederea amplasării de containere de 1,1mc pentru colectarea deşeurilor reciclabile de la utilizatorii din zonele de blocuri de locuinţe, însă cantităţile colectate anual pe tipuri de deşeuri sunt reduse, datorită faptului că deşeurile depuse în containere sunt însuşite de diverse persoane care la rândul lor le colectează şi le valorifică la centrele de preluare a materialelor reciclabile.

În vederea atingerii obiectivelor de colectare şi valorificare a materialelor reciclabile  ( hârtie, carton, tipărituri, plastic – PET, recipiente de sticlă, etc.) prevăzute de legislaţia în vigoare şi ţinând cont de nivelul redus de educaţie ecologică, conştientizare şi informare a populaţiei referitoare la necesitatea de a colecta materialele reciclabile, recomandăm introducerea etapizată a sistemului de colectare duală a deşeurilor municipale respectiv, colectarea separată a deşeurilor biodegradabile sau umede şi colectarea separată a deşeurilor reciclabile sau uscate urmată de sortarea şi valorificarea acestora.

Sistemul se poate realiza cu uşurinţă prin introducerea la nivelul utilizatorilor a două tipuri de pubele, inscripţionate cu tipurile de deşeuri şi materiale reciclabile ce se colectează sau asigurate în culorile prevăzute de legislaţia în vigoare. După colectare deşeurile din pubela pentru colectarea deşeurilor reciclabile se pot transporta la o instalaţie modernă de sortare de mare capacitate, în care deşeurile să se sorteze pe tipuri materialele reciclabile. 

Fracţiunea biodegradabilă conţinută în pubela umedă se poate prelucra în instalaţii de compostare, instalaţii de prelucrare mecanico – biologice sau incineratoare. Aceste facilităţi pot fi realizate din fonduri  locale în Parteneriat Public Privat, din fonduri ale U.E prin asociere a două sau mai multe entităţi publice. În paralel este necesară continuarea eforturilor în vederea identificării surselor necesare pentru închiderea depozitului neecologic actual de la Parţa – Şag şi realizarea unui depozit ecologic zonal.

În ce priveşte gestionarea deşeurilor rezultate din reparaţii în locuinţe( moloz, resturi de materiale de construcţie, obiecte şi instalaţii sanitare uzate etc.),a altor deşeuri gospodăreşti, precum şi a deşeurilor de echipamente electrice şi electronice este necesară preluarea acestora de la cetăţeni prin centre zonale de preluare  amenajate şi organizate în afara municipiului.       

2.4. Fundamentarea necesităţii şi oportunităţii concesionării serviciilor de salubrizare
Primăria Municipiului Timişoara doreşte realizarea prezentului Studiu de oportunitate în vederea analizării situaţiei actuale şi a oportunităţii de delegare a serviciilor publice de salubrizare  prin concesiune. 
Principalele cerinţe care se impun la realizarea  studiului sunt:
    -  respectarea şi aplicarea reglementărilor legislative în domeniu, care s-au armonizat cu legislaţia CE;
     -  necesitatea modernizării şi asigurării unor servicii publice de salubrizare eficiente şi de calitate;
     -  necesitatea modernizării sistemului de gestionare a deşeurilor şi a curăţeniei stradale;
     -  dorinţa autorităţilor locale de a asigura un  mediu de viaţă curat şi sănătos locuitorilor municipiului Timişoara şi de a face ca acest oraş să fie un model de referinţă în domeniu.

În acest context, au fost analizate, starea actuală şi modalităţile de rezolvare a problemelor identificate în domeniul salubrizării stradale şi  a colectării, transportului şi depozitării deşeurilor menajere de la utilizatorii casnici – persoane fizice şi asociaţiile de proprietari/ locatari,  agenţi economici şi instituţii publice.

2.5. Motivaţia economico – financiară, socială şi de mediu

Deşeurile municipale generate sunt colectate la nivelul localităţilor de către municipalităţi, ele având prin lege această responsabilitate (Legea nr. 139/2002 pentru aprobarea Ordonanţei de Urgenţă nr. 87/2001 privind serviciile publice de salubrizare a localităţilor. 

Fiecare municipalitate/consiliu local are obligaţia să organizeze acest serviciu pentru populaţie, agenţi economici şi instituţiile  publice de pe raza unităţii administrativ teritoriale.

Aşa cum a fost deja menţionat anterior, în municipiul Timişoara, activitatea de salubrizare stradală şi alte activităţi conexe de salubrizare a domeniului public sunt desfăşurate de cele două societăţi menţionate mai sus. 

Dacă serviciul de salubrizare stradală este finanţat integral de la bugetul local, în ceea ce priveşte serviciul de colectare şi transport a deşeurilor menajere de la populaţie, agenţi economici şi instituţii publice, acesta este gestionat şi susţinut financiar, în proporţie de 100%  de operatorul de salubrizare SC Retim SA.

Ca atare, este necesară luarea în considerare a situaţiei actuale şi a efectelor posibile ce ar putea apărea ca urmare a concesionării acestor servicii. 

Din punct de vedere social, pornind de la situaţia actuală, în care utilizatorii acestui serviciu – asociaţiile de locatari, persoanele fizice, agenţii economici şi instituţiile publice  – au încheiat contracte, care sunt valide şi în derulare, în cazul concesionării acestui serviciu unui nou operator, trebuie luată în considerare ca atare, situaţia în care utilizatorii menţionaţi mai sus, s-ar opune rezilierii contractelor şi eventual, a schimbării condiţiilor contractuale. 

A.	Salubrizare căi publice

În urma licitaţiilor organizate, în prezent, două societăţi comerciale asigură desfăşurarea acestei activităţi, în conformitate cu contractele de prestări servicii încheiate cu Consiliul Local al Municipiului Timişoara.

Operatorii serviciilor de salubrizare trebuie să asigure şi să elimine problema numărului insuficient de coşuri de deşeuri stradale, atât în locurile aglomerate cât şi la periferii. De asemenea, sunt necesare investiţii substanţiale în modernizarea utilajelor specifice de salubrizare stradală(automăturătorii de capacitate mare, automăturători de capacitate redusă pentru zonele pietonale, alte utilaje multifuncţionale) pentru a asigura o stare corespunzătoare de salubrizare a reţelei stradale a municipiului. 

Conform datelor furnizate, tabelul de mai jos sintetizează comparativ, situaţia tarifelor percepute de către firmele de salubrizare şi plătite de Primărie pentru realizarea acestui serviciu, pe tipuri de operaţiuni. 

Tabelul 1 Tarife medii percepute pentru serviciul de salubrizare căi publice

Nr. crt.	Denumire operaţiune	U/M	Tarif  Euro cu TVA	
1. 	Măturat mecanic	1000mp	   3,938	
2. 	Măturat manual	1000mp	   2,768	
3.	Întreţinut manual trotuare	1000mp	   1,918	
4. 	Spălat manual cu furtunul	1000mp	 24,906	
5. 	Stropit mecanic străzi	1000mp	   0,846	
6. 	Curăţat manual rigole prin răzuire	1000mp	 76,603	
7. 	Încărcat manual şi transportat deşeuri stradale	     mc	3,307	
8.	Măturat mecanic cu automăturătoare de capacitate redusă1,1mc	
1000mp	
   2,509	
9. 	Preluat deşeuri la rampă	    mc	   3,873	

Se constată, aşadar, că exceptând operaţiile de curăţat manual rigole prin răzuire şi spălat manual cu furtunul, operaţii care sunt sezoniere şi se  desfăşoară de regulă, primăvara şi toamna, într-un interval redus de zile, următoarele tarife mai mari sunt cele aferente operaţiilor de măturat mecanic, încărcat manual, transportat şi preluat deşeuri la rampă, operaţii care se desfăşoară pe tot parcursul anului. 

Se observă, că toate aceste operaţii includ componente similare care, presupun utilaje specifice şi ca atare costuri şi investiţii ridicate. Asigurarea unui serviciu de calitate la standarde europene şi care să corespundă normelor naţionale şi UE de mediu, este posibilă numai cu investiţii adecvate în dotări tehnice performante, corespunzătoare şi cu asigurarea de personal instruit şi suficient, adecvat pregătirii din punct de vedere profesional. 

În ceea ce priveşte situaţia financiară, trebuie menţionat că redevenţa stabilită pentru concesionarea acestei activităţi se va înregistra ca venit la bugetul local şi deci, reprezintă o situaţie avantajoasă pentru completarea veniturilor la bugetul local. 

Conform datelor deţinute de Serviciul Administrare Mediu Urban din cadrul Primăriei Municipiului Timişoara, situaţia cheltuielilor bugetare pe anul 2005 şi 2006, pentru activitatea de salubrizare a domeniului public, se structurează astfel:

Buget 	2005	2006	
Salubrizare 	         73.780.000.000   rol 	         77.147.900.000   rol	

În cazul delegării gestiunii serviciilor de salubrizare prin contract de concesiune, impactul la nivel de angajaţi ai Primăriei este nul şi ca atare, concesionarea nu poate afecta în mod direct situaţia şi numărul angajaţilor. 

Din punct de vedere al impactului de mediu, relaţia între un mediu curat şi nivelul investiţiilor este direct proporţională. Ca atare, cu cât acest serviciu este mai bine asigurat prin, măturarea zilnică a străzilor, stropitul străzilor în sezonul cald pentru evitarea prafului, precum şi prin colectarea şi transportul deşeurilor stradale în vederea depozitării, cu utilaje performante, nepoluante, care să evite împrăştierea deşeurilor pe traseu precum şi ridicarea prafului din atmosferă, cu atât mediul ambiant al municipiului devine mai curat şi ca atare impactul asupra mediului este mai redus. 

C. Colectarea deşeurilor menajere

Aşa cum am arătat anterior, serviciul de colectare, transport şi depozitare a deşeurilor menajere de la utilizatorii casnici – persoane fizice şi asociaţiile de proprietari/ locatari, agenţi economici şi instituţii publice este asigurat în exclusivitate de operatorul de salubrizare SC Retim Ecologic Service SA.

Din analiza prevederilor legislative rezultă obiectivele pe care trebuie să le îndeplinească autorităţile administraţiei publice locale în domeniul salubrizării localităţilor, gestiunii deşeurilor şi protecţiei mediului, dintre care:

1. Utilizarea numai de mijloace de transport adecvate naturii deşeurilor transportate, care să nu permită împrăştierea deşeurilor şi emanaţii de noxe în timpul transportului, astfel încât să fie respectate normele privind sănătatea populaţiei şi a mediului înconjurător. 
2.Asigurarea colectării separate a deşeurilor reciclabile de la populaţie, agenţii economici şi instituţii publice, în vederea atingerii ţintelor propuse de România pentru integrarea în Uniunea Europeană, şi anume:
►Obiective de reciclare
-	minim 60% pentru hârtie şi carton, şi minim 50% pentru metal din greutatea  fiecărui tip de material conţinut în deşeurile de ambalaj până la 31 decembrie 2008;
-	 minim 25% din greutatea totală a materialelor de ambalaj conţinute în deşeurile de ambalaj, cu minimum 15% pentru sticlă , hârtie/carton şi pentru metal, din greutatea fiecărui tip de material conţinut în deşeurile de ambalaj până la 31 decembrie 2008;
-	15% din greutate pentru lemn şi plastic până în decembrie 2011;
-	22,5% din greutate pentru plastic, până în decembrie 2013;
-	60% din greutate pentru sticlă, până în decembrie 2013;
►Asigurarea colectării deşeurilor reciclabile după cum urmează:
-	2004 – 2006 – experimentare (proiecte pilot ), conştientizare publică;
-	2007 – 2017 extinderea colectării deşeurilor reciclabile la nivel naţional;

Toate aceste ţinte trebuie privite ca necesar de investiţii pe termen scurt şi mediu, care asigură aderarea României la Uniunea Europeană. 
Strategiile de dezvoltare a serviciilor publice de salubrizare pe care operatorii privaţi le dezvoltă, sunt o garanţie a îmbunătăţirii confortului şi calităţii vieţii la nivel de comunitate. 
 Până în prezent, acest lucru este dovedit de faptul că:
1	Aproape toţi locuitorii municipiului Timişoara beneficiază de servicii de salubrizare;
2	Colectarea, transportul şi depozitarea deşeurilor sunt asigurate în prezent cu utilaje şi echipamente performante şi conforme cu standarde europene;
3	A fost iniţiat un sistem de colectare duală şi o campanie de conştientizare şi educaţie ecologică  în acest scop. 
În ceea ce priveşte serviciul de colectare, transport şi depozitare a deşeurilor menajere de la utilizatorii casnici – persoane fizice şi asociaţiile de proprietari/ locatari, agenţi economici şi instituţii publice, trebuie ţinut cont de faptul că, în prezent, acesta este asigurat de SC Retim SA, operator specializat şi autorizat care a încheiat contracte de prestări servicii direct cu utilizatorii serviciului.  
Întrucât, spre deosebire de celelalte activităţi de salubrizare care sunt externalizate şi finanţate de la bugetul local, serviciul de  colectare, transport şi depozitare a deşeurilor menajere de la utilizatorii casnici – persoane fizice şi asociaţiile de proprietari/ locatari, agenţi economici şi instituţii publice deşi externalizat, plăţile acestui serviciu s-au făcut direct între furnizorul de serviciu şi utilizatorii serviciului; aşadar condiţiile şi implicaţiile concesionării sunt diferite, iar un impact social la nivel de populaţie, trebuie luat în considerare în eventualitatea preluării în concesiune a acestui serviciu de către un nou concesionar. 

Trebuie de asemenea evaluate, în momentul concesionării, riscurile acestei acţiuni, prin identificarea aspectelor legate de condiţiile de prestare a serviciilor de salubrizare precum şi a plăţilor efectuate pentru realizarea acestora. În ceea ce priveşte impactul asupra mediului, ca şi în cazul serviciului de salubrizare stradală, există un raport direct între impactul asupra mediului şi eficienţa realizării colectării şi transportului de deşeuri menajere de la persoanele  fizice şi asociaţiile de proprietari/ locatari, agenţi economici şi instituţii publice. 
Această eficienţă trebuie să asigure, în principal, curăţenia şi igienizarea municipiului, prin:
1	Dotarea tuturor utilizatorilor cu recipiente standardizate de colectare a deşeurilor, inclusiv a deşeurilor reciclabile, asigurând capacitatea de înmagazinare necesară pentru intervalul dintre două colectării;
2	Implementarea programelor de colectare duală, etapizat în toate cartierele municipiului;
3	Stabilirea unei frecvenţe corecte de colectarea a deşeurilor generate de utilizatori;
4	Colectarea şi transportul deşeurilor menajere cu utilaje specifice şi adecvate pentru a evita impactul acestora asupra sănătăţii populaţiei şi asupra mediului.. 

2.6. Investiţii necesare pentru modernizarea şi eficientizarea serviciilor de salubrizare în municipiul Timişoara. 

După cum a fost deja precizat, serviciul public de salubrizare în  municipiul Timişoara este în prezent asigurat, în totalitate de operatori menţionaţi mai sus. Ca atare, Primăria municipiului Timişoara nu dispune nici de dotări tehnice specifice şi nici de personal specializat pentru asigurarea acestui serviciu public de salubrizare la standardele cerute de legislaţia specifică în domeniu. 

Plecând de la premisa, că serviciul public de salubrizare stradală ar fi prestat, în gestiune directă, de către un compartiment specializat din cadrul Primăriei municipiului, se poate uşor constata, că investiţiile necesare asigurării unui serviciu de calitate ar putea fi greu suportate de către Consiliul local al Municipiului . Valoarea minimă a investiţiilor pentru serviciul de salubrizare stradală este prezentată în tabelul de mai jos.

Denumire utilaj	Nr. utilaje (buc)	Preţ unitar Euro/buc	Preţ total (Euro)	
Automăturătoare 	   7	 200.000	1.400.000	
Automăturătoare capac. redusă	   5	   80.000	   400.000	
Autostropitoare 	   5	   60.000	   300.000	
Autovehicule de transport deşeuri	   8	 100.000	   800.000	
Aparatură de comunicare, staţie  centrală şi portabile, aparate de telefonie mobilă, etc.	
    1	
   50.000	
    50.000	
Autovehicul de control	    1	    8000	      8000	
                TOTAL		      	3.038.163	

În ce priveşte structura de personal necesară pentru asigurarea serviciului de salubrizare, aceasta poate fi una minimală şi se prezintă astfel;
- Şef serviciu                         -  1   
- Adjunct şef serviciu              - 1
- Şefi de formaţii de lucru       - 8
- Conducători auto                - 26
- Muncitori necalificaţi         - 150
- Personal calificat pentru 
  întreţinere şi reparaţii           - 6
- Magazioner                           -1
- Şef atelier reparaţii şi 
  întreţinere auto                      -1
- Şef parc auto                         -1
       TOTAL                                     195 persoane  

Fără a face un calcul al salariilor personalului necesar şi al taxelor şi impozitelor necesare a fi plătite pentru salarii şi fără a calcula costurile operaţionale, respectiv, necesarul de carburanţi, lubrifianţi, piese de schimb, utilaje, scule şi dispozitive necesare pentru dotarea atelierului de reparaţii şi întreţinere, sistemul de comunicare, spaţiile necesare pentru clădirea administrativă şi parcarea utilajelor, mobilierul urban care trebuie asigurat, consumabilele necesare, se poate constata cu uşurinţă efortul financiar pe care Primăria ar trebui să îl suporte numai pentru achiziţionarea utilajelor şi dotărilor necesare în vederea asigurării unui serviciu public de salubrizare eficient şi la standardele cerute de legislaţia în vigoare.      

CAPITOLUL 3 
Concluzii si recomandări

1.	Conform art. 5 din Regulamentului cadru de organizare şi funcţionare a serviciilor publice de salubrizare aprobat prin H.G nr. 433/2004, serviciile de salubrizare cuprind următoarele activităţi:
► Precolectarea, colectarea, transportul şi depozitarea deşeurilor solide, cu excepţia celor toxice, periculoase sau cu regim special;
►Înfiinţarea şi administrarea depozitelor ecologice pentru deşeuri;
►Producerea de compost;
►Incinerarea deşeurilor;
►Măturatul şi spălatul căilor publice;
►Curăţarea şi transportul zăpezii de pe căile publice şi menţinerea în stare de funcţionare a acestora pe timp de polei, îngheţ sau de ninsoare;
►Preselectarea, organizarea reciclării deşeurilor şi valorificarea deşeurilor refolosibile;
►Dezinsecţia, dezinfecţia şi deratizarea;
2.	Activitatea de salubrizare este reglementată atât de A.N.R.S.C. – Autoritatea Naţională de Reglementare pentru Servicii Publice de Gospodărie Comunală cât şi de autorităţile administraţiei publice locale, conform aceleiaşi HG nr. 433/2004, la art. 8, unde se precizează:
„Organizarea, reglementarea, conducerea, gestionarea, coordonarea, monitorizarea şi controlul funcţionării serviciilor de salubrizare intră în atribuţiile autorităţilor administraţiei publice locale şi ale A.N.R.S.C, conform competenţelor şi atribuţiilor stabilite de legislaţia în vigoare pentru fiecare autoritate.”
3.	Salubrizarea  localităţilor este un serviciu public local de gospodărie comunală, conform Ordonanţei 87/2001 privind serviciile publice de salubrizarea localităţilor precum şi Hotărârii de Guvern nr. 433/2004 pentru aprobarea Regulamentului cadru de organizare şi funcţionare a serviciilor publice de salubrizare. 
4.	Această activitate este reglementată atât de Ordonanţa nr. 87/2001 privind serviciile publice de salubrizare a localităţilor precum şi de Hotărârea de Guvern 433/2004 pentru aprobarea Regulamentului cadru de organizare şi funcţionare a serviciilor publice de salubrizare. 
5.	Conform art. 9, Secţiunea 1 a Ordonanţei nr. 87/2001 privind serviciile publice de salubrizare a localităţilor precum şi art. 11, secţiunea 1 a pentru aprobarea Regulamentului cadru de organizare şi funcţionare a serviciilor publice de salubrizare, gestiunea serviciilor de salubrizare se realizează în următoarele modalităţi:
►Gestiune directă;
►Gestiune indirectă sau gestiune delegată;
6.	Conform Ordonanţei nr. 87/2001, art. 13, punctul 2, investiţiile necesare în vederea dezvoltării şi modernizării infrastructurii serviciilor de salubrizare se pot asigura atât  prin apelarea la credite interne şi/sau externe sau încredinţarea acestora unor investitori privaţi cărora le pot concesiona serviciul respectiv pe o perioadă limitată. 
7.	Până la data realizării prezentului studiu, în urma analizei  situaţiei actuale, se poate concluziona că, în cazul municipiului Timişoara, Primăria a optat pentru soluţia   externalizării acestor activităţi, deci a delegării gestiunii, prin încheierea de contracte de prestări servicii cu operatori privaţi, care au situaţia financiară şi deţin personalul şi dotările necesare asigurării acestor servicii conform legii. 
8.	Aceste contracte sunt însă încheiate pe o durată limitată, de numai doi ani, în urma unor licitaţii desfăşurate în baza OUG.60/2001 privind achiziţiile publice, legislaţie nespecifică serviciilor publice de salubrizare, situaţie care creează atât costuri anuale şi timp consumat pentru Primărie, cât şi o situaţie de incertitudine şi nesiguranţă pentru operatori. Aceştia nu au garanţia investiţiilor pe termen lung, datorită incertitudinilor legate de rămânerea pe piaţă şi deci a posibilităţilor recuperării investiţiilor. 
9.	Varianta gestionării directe, în condiţiile în care nivelul minim al investiţiilor se ridică la aprox. 3.100.000 Euro, iar costurile operaţionale la aprox. 10.000.000 Euro/an, nu este o soluţie fezabilă. 
10.	În varianta gestiunii indirecte, se parcurg următorii paşi:
           ►Stabilirea procedurii de delegare a gestiunii;
	►Elaborarea Caietului de Sarcini;
	►Desfăşurarea licitaţiei, conform  procedurilor prevăzute de legislaţia în vigoare;
	►Încheierea contractului de concesiune.
      11. În cazul gestiunii indirecte, legislaţia prevede două modalităţi:
a.	contract de concesiune
b.   contract de parteneriat public – privat (PPP). 

a.	Varianta concesionării serviciului

12.	Concesionarea serviciului de salubrizare va oferi garanţii:
•	pentru operator – prin posibilitatea recuperării investiţiilor pe durata contractului de concesiune,
•	pentru Primăria municipiului – care:
	a) -  va avea posibilitatea implementării Planului Local privind Gestionarea Deşeurilor şi a atingerii ţintelor impuse prin legislaţia naţională; 
	b) -  va impune şi urmări realizarea unor indicatori de performanţă a concesionarului;
	c) -  va obţine redevenţa ca venituri suplimentare la bugetul local. 	
13.	 În cazul optării pentru delegarea serviciilor publice de salubrizare  prin contract de  concesiune conform art.4 lit. a din HG.nr.346/2004 pentru aprobarea Regulamentul cadru de delegare a gestiunii serviciilor publice de salubrizare a localităţilor, a HG nr. 955/2004 pentru aprobarea Reglementărilor – cadru de aplicare a Ordonanţei Guvernului nr. 71/2002, privind organizarea şi funcţionarea serviciilor publice de administrare a domeniului public şi privat de interes local autoritatea locală are obligaţia de a  aplica una din procedurile de mai jos:
►Licitaţie publică deschisă, respectiv procedura prin care orice persoană fizică sau      persoană juridică de drept privat, română sau străină, poate prezenta o ofertă. 
►Licitaţie publică deschisă cu preselecţie, respectiv procedura care se desfăşoară în două etape distincte şi prin care numai candidaţii selectaţi de către autoritatea contractantă în prima etapă sunt invitaţi să depună oferte.
►Negociere directă, respectiv procedura aplicabilă în cazul în care nu a fost desemnat nici un câştigător în urma celei de-a doua licitaţii publice.
14.	 Conform Ordonanţei 87/2001, cât şi HG 433/2004, în cazul gestiunii delegate, autoritatea publică poate apela la unul sau mai mulţi operatori de servicii publice, cărora le încredinţează gestiunea serviciilor de salubrizare, precum şi administrarea şi exploatarea sistemelor publice necesare în vederea realizării acestora. În cazul municipiului Timişoara, pentru uşurarea şi ameliorarea condiţiilor de negociere şi ulterior de contractare, este recomandabil, să se opteze pentru gestiunea delegată a serviciilor publice de salubrizare către un singur operator, care să poată asigura toate serviciile de salubrizare prevăzute de legislaţia specifică în domeniu şi  salubrizarea unitară şi în regim de continuitate a întregului municipiu. 
15.	Pentru municipiul Timişoara se recomandă varianta de licitaţie publică deschisă, respectiv, procedura prin care autoritatea publică locală, poate apela, pentru realizarea serviciilor de salubrizare la unul sau mai mulţi operatori de servicii publice, cărora le încredinţează, în baza unui contract de delegare a gestiunii prin contract de concesiune, gestiunea propriu-zisă a serviciilor de salubrizare care să asigure salubrizarea unitară şi în regim de continuitate a întregului municipiu.      
16.	În funcţie de strategia adoptată de către Primăria Municipiului Timişoara, se vor stabili programe de dezvoltare cu privire la investiţiile necesare ce urmează să fie realizate anual de către concesionar. 
17.	În urma licitaţiei se va desemna un operator, în funcţie de:
► criteriile de performanţă tehnică şi financiare ale operatorului;
► obiectivele de dezvoltare regională;
► investiţiile în modernizarea şi eficientizarea serviciilor;
18.	Conform art. 12 lit. b din Ordonanţa 87/2001: „Consiliile locale sau judeţene pot delega integral sau parţial numai activităţile de operare, gestionare şi administrare a serviciilor publice de salubrizare, pregătirea şi realizarea investiţiilor aferente acestora, precum şi colectarea sumelor datorate de utilizatori”. Trebuie precizat că până în prezent, operatorii au încheiat direct contracte de prestări servicii cu persoane fizice şi juridice şi au asigurat colectarea directă a tarifelor aferente. 
19.	În ceea ce priveşte încasarea prestaţiilor efectuate, se recomandă ca, în cazul în care se optează pentru concesionarea acestor activităţi, ele să fie colectate direct de către operator de la toţi utilizatorii de pe raza municipiului. 
20.	Redevenţa minimă recomandată în cazul concesionării acestor servicii, este de 1,5% din valoarea încasată anual de operator, pentru serviciile concesionate pe raza municipiului Timişoara, ţinând cont de faptul că Primăria nu deţine nici un fel de dotări pentru asigurarea acestui serviciu iar valoarea investiţiilor necesare este foarte ridicată.
În ceea ce priveşte durata contractului de concesionare, având în vedere serviciile concesionate, se recomandă o durată  de 8 ani conform art. 13, alin. 2, punctul b. din  OG. nr. 87/2001 privind serviciile de salubrizare a localităţilor, aprobată prin Legea nr. 139/2002.

COORDONATOR STUDIU 
DUMITRU ANDOR  -  DIRECTOR DIRECŢIA EDILITARĂ

ECHIPA DE REDACTARE
VASILE CIUPA      -ŞEF SERVICIU ADMIN.MEDIU URBAN
ADRIAN PUŞCAŞ  - CONSILIER